MA2
Exported from Holy-Writings.com on 2026-06-21 - 1 clipping

中阿含經 2 晝度樹經

我聞如是： 一時，佛遊舍衛國，在勝林給孤獨園。

爾時，世尊告諸比丘： 「若三十三天晝度樹葉萎黄，是時三十三天悦樂歡喜，晝度樹葉不久當落。

「復次，三十三天晝度樹葉已落，是時三十三天悦樂歡喜，晝度樹葉不久當還生。

「復次，三十三天晝度樹葉已還生，是時三十三天悦樂歡喜，晝度樹不久當生網。

「復次，三十三天晝度樹已生網，是時三十三天悦樂歡喜，晝度樹不久當生如鳥喙。

「復次，三十三天晝度樹已生如鳥喙，是時三十三天悦樂歡喜，晝度樹不久當開如鉢。

「復次，三十三天晝度樹已開如鉢，是時三十三天悦樂歡喜，晝度樹不久當盡敷開。

「若晝度樹已盡敷開，光所照，色所映，香所熏，周百由延。 是時三十三天於中夏四月以天五欲功徳具足而自娯樂。 是謂三十三天於晝度樹下集會娯樂也。

「如是義。聖弟子亦復爾。 思念出家，是時聖弟子名爲葉黄。 猶三十三天晝度樹葉萎黄也。

「復次，聖弟子剃除鬚髮，著袈裟衣，至信捨家無家學道。是時聖弟子名爲葉落。 猶三十三天晝度樹葉落也。

「復次，聖弟子離欲，離惡不善之法。 有覺有觀，離生喜樂，得初禪成就遊。 是時聖弟子名葉還生。 猶三十三天晝度樹葉還生也。

「復次，聖弟子覺觀已息，内靜一心。 無覺無觀，定生喜樂，得第二禪成就遊。 是時聖弟子名爲生網。 猶三十三天晝度樹生網也。

「復次，聖弟子離於喜欲，捨無求遊。 正念正智而身覺樂，謂聖所説聖所捨，念，樂住，空，得第三禪成就遊。 是時聖弟子名生如鳥喙。 猶三十三天晝度樹如鳥喙也。

「復次，聖弟子樂滅，苦滅。 喜憂本已滅，不苦不樂。 捨，念，清淨，得第四禪成就遊。 是時聖弟子名生如鉢。 猶三十三天晝度樹如鉢也。

「復次，聖弟子諸漏已盡，心解脱慧解脱。 於現法中，自知，自覺，自作證成就遊： 『生已盡，梵行已立，所作已辦，不更受有知如眞。』 是時聖弟子名盡敷開。 猶三十三天晝度樹盡敷開也。

「彼爲漏盡阿羅訶比丘。 三十三天集在善法正殿，咨嗟，稱歎： 『某尊弟子於某村邑剃除鬚髮，著袈裟衣，至信，捨家，無家，學道。 諸漏已盡，心解脱，慧解脱。 於現法中，自知，自覺，自作證成就遊： 「生已盡，梵行已立，所作已辦，不更受有知如眞。」』

「是謂漏盡阿羅訶共集會也，如三十三天晝度樹下共集會也。」

佛説如是。 彼諸比丘聞佛所説，歡喜，奉行。
-- MA2 — Taisho Tipitaka (CC0-1.0)